L’IES Comarcal participa en el Seminari Internacional eTwinning, en el Regne Unit
2025-07-24

L’IES Comarcal de Burjassot ha estat present, en la figura de la seua professora i secretària Emma Vañó Alonso, en el seminari “eTwinning Partner Finding and Project Planning Workshop”, celebrat el passat mes de novembre en Cardiff, Regne Unit. Un seminari dirigit a equips directius de Regne Unit, França, Àustria i Espanya.

En el cas de la delegació espanyola, va estar formada per deu professors de diferents Comunitats Autònomes i per la coordinadora del “Servei Nacional de Suport eTwinning”, Olga Paniagua, tal com han informat des de l’IES Comarcal. En el cas de la delegació valenciana, van formar part del seminari la citada Emma Vaño, Ignasi Moral Reig, de l’IES El Quint de Riba-roja del Túria, i Josep Mascarell Roca, de l’IES Rei En Jaume d’Alzira.

Durant el seminari es va aprofundir en els projectes europeus Erasmus+ i es van presentar exemples de projectes duts a terme en la plataforma educativa eTwinning. Els professors assistents van formar grups de treball amb l’objectiu de desenvolupar projectes internacionals de eTwinning, on es treballarà de forma col·laborativa entre els alumnes dels quatre països assistents, fomentant l’ús de les TIC i afavorint l’intercanvi cultural i pedagògic entre tots els participants, així com motivant als alumnes a millorar la seua competència lingüística en altres idiomes.

A la foto que acompanya aquesta notícia, els tres professors valencians que van participar en el seminari.